Eile sai kmr kätte koolitunnistuse ja kiitusekirja. Kui ta sõber Taneliga meile töö juurde tuli ja ma küsisin, et, noh,  kuidas siis on, venitas kmr, et neil on booooring. Mõlemal oli täitsa boring, nagu ta ütles, ainult viied.  Õhtul korraldasime selle igava tunnistusega venna auks väikese grillipeo, terve pere tuli kohale. kmr esitles oma tähtsat dokumenti ja Ruthi mees küsis kulmu kortsutades, et oot-oot, mis selle käitumisega siis oli. Noh et see kohati pole eeskujulik vaid on hea. Aga see oli niisama nalja pärast, kmr teab, et me oleme temaga nagunii igatepidi rahul, olgu seal tunnistusel mis tahes. Pole meil kellelgi  olnud midagi niisugust ette näidata. Mina mäletan oma kooliajast ainult hirmu kõige ees, mis seal ette tuli. Halbu hindeid kartsin ja neid ma siis ka sain ja mõnda õpetajat kartsin ka. Head hinded olid ainult mu sõpradel, kelle kohta ema tavatses öelda, et need on tarkade vanemate lapsed. Seda väidet tasuks nüüd analüüsida, igatahes.  kmr jõudis enne kooli lõppu veel haigeks ka jääda. Ta puudus paar päeva murumängudelt, mis neil nüüd viimasel nädalal olid, aga tunnistuse järele tahtis kindlasti ise  minna, mistõttu me pidime edasi lükkama ka ninaplaastri katsetused. Neljapäeval tuli Eesti Naine ja selle vahel oli norskamisvastaste plaastrite reklaam, mille küljes kotike ninaplaastritega. Kuna kmr on hirmus norskoloog, tahtsime kohe proovida kui tõhusad need on. Igaks juhuks otsustasime, et too ikka tunnistus enne koolist ära ja siis proovime, et äkki tuleb nendest allergia või saad omale kehavälised hambad (vistrikud Berti-raamatust). Eile õhtul siis mrt talle selle ikkagi paigaldas, mu meelest oli see  rohkem nagu klamber mitte plaaster, kuigi ta ju nina külge kinni liimus. Nüüd ma ei jõua ära imestada, et mõni asi teebki seda, mida reklaamis öeldakse. Alles hiljuti sain tünga amplitomati seemnetega. Mitte et nad amplisse ei sobiks, aga sedaviisi rippuma, nagu pilt seemnepakil näitab, hakkavad nad ilmselt ainult siis, kui ma neid pikemat aega kasta ei viitsi. Ja Mariann rääkis, et tarbijakaitse tegeleb juba ronivate terrassimaasikatega, mis mõistagi kuhugi ei roni, aga mille taime eest küsitakse  mitmekordset hinda, sest see on nii lahe taim. Nii nagu ka mu amplitomati seemned olid mitu korda kallimad kui tavalise tomati omad. Nüüd me siis teame, et ninaplaastrid sellesse tüngaritta ei kuulu. Kuigi, jah, odavam on lapsele oma tuba eraldada, kui kogu aeg neid plaastreid osta. Et las siis norskab seal, kui meie ei kuule. Aga ega ma pole päris kindel, et probleemi pole, kui meie ei kuule.  P.S. Kella seitsmeks hommikul oli kmr siiski suutnud ninaplaastri üle kavaldada, igatahes oli sel ajal ta voodist  vaikset norinat kuulda.